Diari Oficial de la Generalitat Valenciana


Sumari del DOGV 3883, del 22-11-2000 (2000/9062)

RESOLUCIÓ d'11 d'octubre de 2000, del director general d'Interior, per la qual s'amplia la Base de Dades de Professorat Col·laborador, expert en àrees i matèries relatives a la Seguretat Pública.
---------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3883

Data del DOGV
:   22-11-2000

Secció del DOGV
:   III. CONVENIS I ACTES - G) ALTRES ASSUMPTES

Número del document
:   2000/9062


Data del document
:   11-10-2000

Organisme emissor
:   Conselleria de Justícia i Administracions Públiques

Tipus de document
:   Resolució

Anàlisi jurídica

 Descriptors 

:   * Institut Valencià de Seguretat Pública i Emergències
    * personal docent
    * seguretat pública
    * base de dades

RESOLUCIÓ d'11 d'octubre de 2000, del director general d'Interior, per la qual s'amplia la Base de Dades de Professorat Col·laborador, expert en àrees i matèries relatives a la Seguretat Pública. [2000/X9062]
  
Les resolucions de la Direcció General d'Interior, de 27 de desembre de 1993 (DOGV núm. 2.195, de 28 de gener de 1994), i de la Direcció General d'Interior i del Servei d'Emergències, de 19 de febrer de 1996 (DOGV núm. 2.727, de 12 d'abril de 1996), van crear i van ampliar, respectivament, les bases de dades del professorat col·laborador de l'IVASP, expert en àrees i matèries relatives a la Seguretat Pública.
  
El permanent avanç en aquestes matèries i la incorporació a les tasques d'investigació i docència en la pràctica totalitat dels sectors relacionats amb la seguretat pública obliga, igualment, a una constant actualització de la base de dades existents, com a mitjà idoni per a la millor concertació de serveis del personal més adequat, quan les necessitats formatives ho requerisquen, i respectar en tot cas els principis d'igualtat, mèrit i capacitat, així com publicitat.
  
Per això, d'acord amb allò que s'ha disposat en els arts. 12 i següents del Decret 91/1999, de 30 de juliol, del Govern Valencià, pel qual s'aprova el Reglament Orgànic i Funcional de la Conselleria de Justícia i Administracions Públiques, resolc:
  
Primer
  
Es convoca, als efectes de la seua inclusió en la Base de Dades del Professorat Col·laborador expert en àrees i matèries de coneixement de la seguretat pública, de l'Institut Valencià de Seguretat Pública (IVASP), les persones que s'indiquen, en qualssevol àrees i matèries relacionades amb la seguretat pública.
  
Segon
  
U. Podran sol·licitar la inscripció com a professors col·laboradors en la base de dades del professorat col·laborador de l'IVASP:
  
1. Les persones físiques que, bé per compte propi o al servei de les administracions públiques, institucions universitàries, empreses públiques i privades, posseïsquen experiència i mèrits professionals d'interès per a la formació en les matèries competència de l'IVASP.
  
2. Les persones jurídiques, departaments i instituts universitaris o grups de professors, sempre que es garantisca expressament la docència d'un àrea completa i es designe un professor responsable de la direcció i coordinació del grup. En aquest supòsit la seua inclusió en la base de dades es realitzarà indicant junt amb la relació de professors col·laboradors l'entitat a què pertanyen.
  
Dos. Quedaran exempts de sol·licitar la seua inclusió en la Base de Dades del Professorat Col·laborador de l'IVASP aquells que durant els dos anys anteriors hagen participat en qualsevol de les activitats docents organitzades per l'IVASP.
  
Tres. Les persones incloses en la Base de Dades del Professorat Col·laborador de l'IVASP que no hagen exercit docència en aquest en els dos anys anteriors, hauran de sol·licitar la renovació de la seua inclusió en l'expressada base de dades. Si no ho fa en el termini que s'indica en l'apartat vuit d'aquesta resolució causaran baixa en la base de dades del professorat col·laborador de l'IVASP.
  
Tercer
  
Per obtindre la inscripció com a professors col·laboradors en la Base de Dades del Professorat de l'IVASP, hauran d'acreditar-se els següents extrems:
  
a) Titulació acadèmica o professional. En general, serà mèrit qualificat estar en possessió de titulació universitària superior o equivalent. No obstant això, la possessió de dita titulació podrà dispensar-se per a la impartició de la docència en matèries de contingut eminentment pràctic, o directament relacionat amb la seguretat pública, sempre que s'estiga en possessió d'altres títols oficials o es posseïsca una experiència reconeguda que, a juí de l'òrgan de selecció, acrediten de manera fefaent un alta grau de qualificació en la matèria per a la qual aspira a ser professor.
  
b) Memòria del projecte formatiu. En tot cas hauran de presentar una memòria del projecte formatiu, prou documentada, referent a l'àrea o matèria a què aspiren impartir, i la justificació de la seua inclusió, i que necessàriament abraçarà els següents extrems:
  
- Programació, planificació i esquema comprensiu del desenrotllament docent de la matèria corresponent.
  
- Objectius i metodologia d'impartició.
  
- Anàlisi de continguts de la matèria de què es tracte.
  
- Proposta de casos pràctics relacionats amb la matèria així com treballs complementaris.
  
- Proposta de mètodes d'avaluació de rendiments docents.
  
Quart
  
La selecció dels professors col·laboradors, es durà a terme en base a la valoració de:
  
1. Currículum professional, amb expressió dels serveis prestats, investigacions desenrotllades, treballs publicats, participació en cursos, seminaris, conferències, etc.
  
2. Memòria del projecte formatiu, conforme a allò que s'ha establit en el paràgraf b) de l'apartat tercer.
  
3. Entrevista personal, si fa el cas, que durà a terme l'òrgan de selecció.
  
Cinqué
  
La Comissió de selecció dels aspirants que opten a la seua inscripció com a professors col·laboradors, estarà integrada pels següents membres.
  
- President: el director general d'Interior.
  
- Vocals:
  
El cap d'Àrea d'Interior
  
El director de l'Institut Valencià de Seguretat Pública.
  
Dos vocals designats pel director general d'Interior, entre catedràtics o professors d'Universitat que tinga la seu en la Comunitat Valenciana.
  
- Secretari: el de l'Institut Valencià de Seguretat Pública.
  
El procediment d'actuació de la Comissió serà regit per allò que s'ha establit per als òrgans col·legiats en la Llei de Règim Jurídic de les Administracions Públiques i del Procediment Administratiu Comú.
  
De tots els membres de la Comissió Qualificadora es nomenaran suplents.
  
Sisé
  
1. La inclusió en la base de dades de l'IVASP, conferirà als professors col·laboradors inscrits els següents drets:
  
a) Reconeixement públic, mitjançant l'atorgament del corresponent certificat, en què es farà constar la condició de professor col·laborador de l'IVASP, amb expressió de l'àrea o matèria de què es tracte.
  
b) Preferència en la prestació dels serveis docents necessaris per a l'execució dels plans de formació de l'IVASP, sense perjuí de les necessitats específiques que l'Institut puga tindre en cada moment.
  
c) Percepció de les gratificacions per la impartició de classes o conferències, així com per la participació en qualitat de moderador o ponent en jornades i seminaris, en els termes previstos en la legislació aplicable.
  
2. La memòria anual d'activitats de l'IVASP contindrà de mode exprés els professors col·laboradors inclosos en la base de dades que hagen impartit docència en l'exercici de què es tracte.
  
Seté
  
Les persones incloses en la base de dades de l'IVASP, una vegada designats per l'Institut per impartir les activitats docents, s'obliguen, sota la direcció d'aquest, a la realització de les funcions contingudes en l'apartat segon de la mencionada Resolució de la Direcció General d'Interior, de 27 de desembre de 1993.
  
Vuité
  
Les sol·licituds d'inscripció en la base de dades de professorat col·laborador de l'IVASP, acompanyades dels documents i memòria a què es fa referència en l'apartat quart de la present Resolució, es presentaran, dirigides al director general d'Interior, en el Registre General de la Conselleria de Justícia i Administracions Públiques, o bé en qualsevol de les formes determinades en la Llei de Règim Jurídic de les Administracions Públiques i del Procediment Administratiu Comú.
  
El termini de presentació de sol·licituds serà de vint dies hàbils, comptats a partir de l'endemà al de la publicació en el Diari Oficial de la Generalitat Valenciana, d'aquesta Resolució.
  
Nové
  
La present resolució deixa sense efecte els apartats tercer, quart, cinqué, sisé, seté, vuité, nové i onze, així com l'annex de la citada Resolució de la Direcció General d'Interior, de 27 de desembre de 1993, i tots els apartats excepte l'annex de la mencionada Resolució de la Direcció General d'Interior i del Servei d'Emergències, de 19 de febrer de 1996.